## La Generalitat consolida el seu suport a la innovació industrial amb la inauguració del nou laboratori de circuits electrònics d’AIDIMME

*** La Conselleria d’Innovació, Indústria, Comerç i Turisme ha destinat a l’Institut Tecnològic Metal·lomecànic, Moble, Fusta, Embalatge i Afins (AIDIMME), durant els exercicis 2023 i 2024, ajudes per un valor pròxim als 12 milions d’euros**

**Paterna.**

La consellera d’Innovació, Indústria, Comerç i Turisme, Marián Cano, ha inaugurat el nou laboratori de prototips de circuits electrònics de l’Institut Tecnològic Metal·lomecànic, Moble, Fusta, Embalatge i Afins (AIDIMME). Este nou espai s’integra dins de l’ambiciós projecte del centre d’excel·lència que desenrotlla l’institut, i suposa un pas ferm cap a la consolidació d’AIDIMME com a referent internacional en l’àmbit de l’I+D+i.

L’acte ha comptat amb la participació del president d’AIDIMME, Fernando Saludes, i del president de FEMEVAL, Vicente Lafuente. La consellera ha visitat les instal·lacions de la denominada ‘Nau pesada’, un espai industrial que alberga part de l’equipament més avançat del centre tecnològic, i que destaca per la seua capacitat per a abordar processos complexos d’experimentació, fabricació i disseny en l’àmbit de l’electrònica aplicada a la indústria.

Durant la seua intervenció, Marián Cano ha subratllat “la impressionant labor que porta a cap AIDIMME amb la seua contribució a la competitivitat empresarial, la millora de productes, la integració de processos tecnològics avançats i la diversificació de sectors industrials, sempre amb una clara vocació innovadora”. Cano ha recordat que, només en els exercicis 2023 i 2024, la Generalitat ha destinat prop de 12 milions d’euros a este institut tecnològic, com a part del seu compromís amb l’impuls de la indústria valenciana.

La inauguració del laboratori s’emmarca en l’Estratègia per a la reindustrialització de la Comunitat Valenciana 2024-2028, que compta amb un pressupost global de més de 52,6 milions d’euros. Este full de ruta, ha assenyalat Cano, “aposta per un model productiu més sostenible i competitiu, atés que reforça infraestructures, promou clústers estratègics i fomenta la cooperació entre associacions empresarials i el sistema valencià d’innovació”.

**Desenrotllament industrial en els pressupostos de la Generalitat per a 2025**

En este sentit, els pressupostos de la Generalitat per a 2025 preveuen línies específiques per al desenrotllament industrial, com els 900.000 euros destinats a l’enfortiment de clústers sectorials, 500.000 euros per a avals orientats a la promoció de noves infraestructures industrials, i prop de 6 milions d’euros en diverses fórmules de finançament per a la millora de polígons industrials i del sòl públic destinat a noves inversions.

Així mateix, la Conselleria ha reforçat el suport a la internacionalització empresarial amb una convocatòria dotada amb 15 milions d’euros, després d’incrementar la seua quantia un 4,16 % respecte a l’exercici anterior. També en l’àmbit de la innovació s’han consignat 10 milions d’euros per a fer costat a les empreses afectades per la riuada recent, amb mesures orientades a la recuperació, la prevenció de riscos futurs, el desenrotllament de tecnologies aplicades a la resiliència empresarial i la formació en competències digitals.

La consellera ha conclòs la seua intervenció reivindicant el paper dels instituts tecnològics com a catalitzadors de la innovació, en particular per a les xicotetes i mitjanes empreses, eixos fonamentals del teixit productiu valencià. Ha lamentat, però, “la persistent insuficiència del sistema de finançament autonòmic, que penalitza la Comunitat Valenciana i limita la seua capacitat d’inversió, sense que s’haja habilitat encara un fons d’anivellament transitori que ens equipare amb la resta de comunitats”.

Amb esta nova infraestructura, AIDIMME reforça el seu lideratge en l’ecosistema industrial valencià, reafirmant el seu compromís amb l’excel·lència tecnològica, la sostenibilitat i la transformació del model productiu.

Fecha: 30/05/2025